**Broj: 711-I-1134-M-78/19-02-17**

Zagreb, 17. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Federike Mohorović Čekada, zamjenice gradonačelnika Grada Labina, za davanjem mišljenja Povjerenstva,** na 50. sjednici, održanoj 17. svibnja 2019.g., daje sljedeće

**MIŠLJENJE**

1. **Nije u suprotnosti s odredbama ZSSI-a da dužnosnica Federika Mohorović Čekada, zamjenica gradonačelnika Grada Labina, kao roditelj s prebivalištem na području navedenog grada ostvari pravo na naknadu za novorođeno dijete koja se isplaćuje iz Proračuna Grada Labina.**
2. **Dužnosnica je dužna izuzeti se od svakog, pa i posrednog sudjelovanja u cjelokupnom postupku dodjele sredstava naknade za novorođeno dijete u kojem se odlučuje i o njenom zahtjevu.**

Obrazloženje

Zahtjev za davanjem mišljenja Povjerenstva podnijela je dužnosnica Federika Mohorović Čekada, zamjenica gradonačelnika Grada Labina. U knjigama ulazne pošte zahtjev je zaprimljen pod poslovnim brojem: 711-U-1983-M-78/19-01-3 dana 10. svibnja 2019. g., povodom kojeg se vodi predmet broj M-783/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Federika Mohorović Čekada, povodom obnašanja dužnosti zamjenice gradonačelnika Grada Labina obvezana postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da Grad Labin već niz godina odlukom o socijalnoj skrbi daruje novorođenu djecu. Pravo podnošenja zahtjeva ima roditelj s prebivalištem na području Grada Labina, i to u vremenu do navršene prve godine života djeteta. Dužnosnica navodi da je za vrijeme obnašanja dužnosti zamjenice gradonačelnika Grada Labina u mjesecu svibnju 2019.g. rodila dijete te traži mišljenje Povjerenstva nalazi li se u sukobu interesa ako primi naknadu za svoje dijete u iznosu od 1.500,00 kn iz proračuna Grada Labina, na koju ima pravo svako novorođeno dijete. U obrazloženju navedenog dokumenta navodi se da se u sklopu aktivnosti Socijalne zaštite djece i mladih isplaćuju jednokratne naknade za opremu za novorođenčad, za svu novorođenu djecu na području Grada Labina.

Uvidom na internetsku stranicu Grada Labina utvrđeno je da je Gradsko vijeće Grada Labina na sjednici 11. prosinca 2018.g., KLASA: 021-05/18-01/132, URBROJ: 2144/01-01-17-1 , na temelju članka 117. Zakona o socijalnoj skrbi („Narodne novine“ broj 157/13., 152/14., 99/15., 52/16. i 16/17.) donijelo Socijalni program Grada Labina za 2019.g. s projekcijom za 2020.g. i 2021.g. kojim se za 2019.g. određuje financiranje javnih potreba u socijalnoj skrbi. Za Aktivnost A500001 Socijalna zaštita djece i mladih predviđa se iznos od 120.000,00 kn za opremu za novorođenčad.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 6. stavkom 4. ZSSI-a dužnosnik je dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Povezane osobe u smislu ZSSI-a su i članovi obitelji dužnosnika, a koje sukladno članku 4. stavku 2. ZSSI-a čine bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojemik dužnosnika.

Imajući u vidu gore navedene odredbe ZSSI-a, dužnosnica Federika Mohorović Čekada, zamjenica gradonačelnika Grada Labina bi eventualnim sudjelovanjem u radnjama koje prethode donošenju odluka o socijalnoj skrbi na temelju koje kao roditelj s prebivalištem na području Grada Labina ostvaruje naknadu u iznosu od 1.500,00 kn mogla doći u situaciju sukoba interesa u smislu članka 2. ZSSI-a ili druge povrede ZSSI-a. Naime, dužnosnica bi se u tom slučaju istovremeno pojavila u dvostrukoj ulozi i to s jedne strane kao dužnosnica, i s druge strane kao fizička osoba koja ima pravo na naknadu za novorođeno dijete, pod jednakim uvjetima kao i svi drugi građani. U ovakvoj situaciji, privatan interes dužnosnice koji se očituje u dobivanju sredstava od Grada Labina mogao bi biti u koliziji s javnim interesom.

Iako iz Socijalnog programa Gradskog vijeća Grada Labina proizlazi da su sredstva jednokratne naknade osigurana u Proračunu Grada Labina te se isplaćuju za svu novorođenu djecu na području Grada Labina, ipak se dužnosnica može naći u situaciji u kojoj bi trebala poduzeti mjere kojima će svoj privatni interes odijeliti od javnog interesa. U cilju upravljanja situacijom potencijalnog sukoba interesa, dužnosnica se upućuje da se izuzme iz radnji koje provodi Grad Labin u svezi s odobravanjem sredstava naknade za novorođeno dijete u trenutku kada se odlučuje i o njenom zahtjevu.

Ukazuje se dužnosnici da je, povodom bitne promjene u smislu članka 8. stavka 2. ZSSI-a, istekom godine u kojoj je rodila dijete obvezna popuniti obrazac izvješća o imovinskom stanju navođenjem podataka u rubrici „Podatci o djeci“ te isto podnijeti Povjerenstvu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Federika Mohorović Čekada, elektronička dostava
2. Objava na internetskoj stranici Povjerenstva
3. Pismohrana